Mazda 3

Mazda 3 — кампактны аўтамабіль вытворчасці японскай кампаніі Mazda. У мадэльным шэрагу кампаніі паўстала ў 2003 годзе на замену мадэлі 323.

 Першае пакаленне (2003–2009) 
Сусветная прэм’ера Mazda 3 першага пакалення адбылася ўвосень 2003 года на 60-м Міжнародным аўтасалоне (IAA) у Франкфурце; праз месяц мадэль выйшла на рынак Японіі. Аўтамабіль быў пабудаваны на платформе C1 агульнай з Ford Focus другога пакалення.

У маторнай гаме еўрапейскіх машын бензінавыя чатырохцыліндравыя рухавікі 1,4 (80 к.с.); 1,6 (105 к.с.) і 2,0 (150 к.с.) і турбадызельны 1,6 л. Амерыканскія версіі — з рухавікамі 2,0 і 2,3 літры.

Вясной 2006 года быў праведзены рэстайлінг, у выніку якога змянілася рашотка радыятара, бамперы і оптыка. З’явіўся новы турбадызель аб’ёмам 2,0 л (143 к.с.), а магутнасць бензінавага рухавіка 1,4 была павялічана да 84 к.с.

 Mazda3 MPS 
У 2006 годзе стартавалі продажы «зараджанай» версіі хэтчбекаў — Mazda3 MPS (Mazda Performance Series). Знешне яна адрознівалася больш шырокімі пярэднімі крыламі і высокім капотам, пад якім месціўся інтэркулер, а таксама іншымі бамперамі і спойлерам на задніх дзвярах. Рухавік аб'ёмам 2,3 л магутнасцю 260 к.с. развіваў круцільны момант 380 Н·м пры 3000 аб/хв, што дазваляла паскарацца да 100 км/г за 6,1 с і дасягаць хуткасці 250 км/г, што было абмежавана электронікай. Каробка перадач — шасціступеньчатая, механічная. Цяга аўтамабіля палепшылася за кошт электроннага кіравання круцільным момантам і дыферэнцыяла падвышанага трэння.

 Бяспека 
Па выніках краш-тэстаў паводле методыкі Euro NCAP аўтамабіль атрымаў за бяспеку чатыры зоркі — да пяцізоркавага рэйтынгу не хапіла штрафных балаў знятых за патэнцыйна небяспечныя зоны для каленаў седакоў (у тым ліку і пасажыраў). Дзякуючы наяўнасці бакавых падушак і «фіранак» бяспека пры бакавым удары прызнана выдатнай. Абарона пасажыраў-дзяцей ацэненая на тры зоркі, хоць трохгадовыя малыя абаронены трохі лепш паўтарагадовых. Бяспека пешаходаў пры наездзе — сярэдняя (траўманебяспечны бампер) . 

На краш-тэстах (удар у бетонную сцяну на хуткасці 56 км/г) амерыканскага Упраўлення па дарожнай бяспецы NHTSA хэтчбек Mazda 3 таксама набраў чатыры зоркі. Пры бакавым удары — тры зоркі з пяці, бо пратэставаны аўтамабіль не быў абсталяваны бакавымі падушкамі бяспекі.

 Другое пакаленне (2009–2013) 
Другое пакаленне Mazda 3 было прадстаўлена восенню 2008 года на аўтасалонах у Лос-Анджэлесе і ў Балонні. Як і папярэдніца, новая мадэль была заснавана на архітэктуры C1, распрацаванай сумесна Ford, Mazda і Volvo, але пазней атрымала першыя кампаненты новай тэхналогіі Skyactiv, такія як новы 2,0-літровы бензінавы рухавік MZR DISI з непасрэдным упырскам паліва з сістэмай старт-стоп.

Мадыфікацыя Mazda 3 MPS атрымала ў другім пакаленні такія паляпшэнні, як рэгуліроўка кіравання круцільным момантам, перагледжаныя поршні, аптымізаваныя перадатачныя лікі, палепшаныя тармазы, падвескі, паляпшэнні сістэмы рулявога кіравання.

 Трэцяе пакаленне (2013–2019) 
Трэцяе пакаленне Mazda 3 з’явілася на рынку ўвосень 2013 года. Адмовіліся ад папярэдняй платформы C1 і навінка была цалкам заснавана на новай платформе Skyactiv, у тым ліку атрымала новыя бензінавыя рухавікі Skyactiv-G і дызельныя Skyactiv-D, а таксама новыя трансмісіі Skyactiv-MT і Skyactiv-Drive. Mazda 3 таксама атрымала версію Mazda 3 Skyactiv-CNG, якая працуе на прыродным газе. Іншай альтэрнатывай была электрыфікаваная версія Mazda 3 Skyactiv-Hybrid, якая прапаноўвалася толькі ў Японіі і мела гібрыдныя кампаненты ад Toyota.

 Чацвёртае пакаленне (2019–) 
Mazda 3 чацвёртага пакалення адсвяткавала сваю прэм’еру на аўтасалоне ў Лос-Анджэлесе ў лістападзе 2018 года і была выпушчана на рынак вясной 2019 года.

 Літаратура 



 Спасылкі 



Катэгорыя:Аўтамабілі паводле алфавіта
3